KTB แจงศาลฯ ยกฟ้องคดีทายาทโรงสีเงินหาย 500 ลบ. ตั้งแต่ปี 56
KTB แจงศาลฯยกฟ้องคดีทายาทโรงสีเงินหาย 500 ลบ. ตั้งแต่ปี 56
19 ม.ค. 2560

ผู้สื่อข่าวรายงานว่า ตามที่ปรากฏข่าว กรณีเจ้าของโรงสีข้าวโวยจำนำบัญชีกับ ธนาคารกรุงไทย จำกัด (มหาชน) หรือ KTB พบเงินหายกว่า 500 ล้านบาท โดยได้เข้าร้องขอความเป็นธรรมต่อนายกรัฐมนตรี นั้น ธนาคารกรุงไทย ชี้แจงว่า นายภิญโญ ภิญโญชีพ และนายสง่า คุ้มบาง เคยเป็นลูกค้าสินเชื่อธนาคารกรุงไทย สาขาปทุมธานีและได้เคยใช้บัญชีเงินฝากประจำ ซึ่งเป็นของนายสง่า คุ้มบาง ทั้ง 4บัญชีที่กล่าวอ้าง มาเป็นหลักทรัพย์ค้ำประกันวงเงินสินเชื่อกับธนาคาร
ทั้งนี้ก่อนที่นายสง่า คุ้มบาง จะเสียชีวิต ได้ถอนบัญชีเงินฝากดังกล่าวไปแล้ว ต่อมาลูกค้าได้ผิดนัดชำระหนี้ ธนาคารได้ฟ้องเรียกหนี้คืนซึ่งหนี้ดังกล่าวได้ถูกโอนไปยังบริษัทบริหารสินทรัพย์สุขุมวิทแล้วแต่ทายาทคิดว่ายังมีบัญชีเงินฝากตามที่กล่าวอ้างอยู่และได้ฟ้องแพ่งเรียกเงินคืนจากธนาคารทุนทรัพย์ 5.20 พันล้านบาท เมื่อปี2546 ซึ่งศาลฎีกาได้พิพากษายกฟ้อง ในปี 2552 ธนาคารไม่ต้องชดใช้เนื่องจากธนาคารสามารถพิสูจน์ได้ว่าลูกค้าไม่มีเงินฝากในบัญชีกับธนาคารจริง ตามที่กล่าวอ้างไว้ ต่อมาในปี2554 ลูกค้าได้ฟ้องธนาคารคดีอาญา ข้อหายักยอกทรัพย์ ซึ่งธนาคารได้พิสูจน์ว่า ลูกค้าไม่มีเงินฝากในบัญชีดังกล่าวจริงตามที่กล่าวอ้างไว้ ศาลอาญาได้ยกฟ้อง ในปี 2556 เช่นเดียวกัน โดยทั้ง 2 คดีเสร็จสิ้นแล้ว